b'\n_START_ARTICLE_\nElektroforeza DNK\n_START_PARAGRAPH_\nElektroforeza DNK je analitska metoda, s katero lo\xc4\x8dujemo, prepoznavamo in \xc4\x8distimo molekule DNK glede na njihovo velikost. DNK molekule, ki jih ho\xc4\x8demo analizirati, damo v viskozen medij, gel, ki ote\xc5\xbeuje njihovo gibanje. Ustvarimo elektri\xc4\x8dno polje, pod vplivom katerega se fragmenti DNK za\xc4\x8dnejo zaradi negativnega naboja fosfatne skupine na verigi DNK premikati proti pozitivnemu potencialu, anodi. Lo\xc4\x8ditev teh fragmentov dose\xc5\xbeemo z izkori\xc5\xa1\xc4\x8danjem razli\xc4\x8dne mobilnosti razli\xc4\x8dno velikih molekul. Dalj\xc5\xa1e molekule potujejo dlje \xc4\x8dasa, saj se soo\xc4\x8dajo z ve\xc4\x8djo silo trenja, ko potujejo skozi gel. In ker velikost molekul vpliva na njihovo mobilnost, manj\xc5\xa1i fragmenti pripotujejo bli\xc5\xbee anodi kot dalj\xc5\xa1i v danem \xc4\x8dasovnem intervalu. Po dolo\xc4\x8denem \xc4\x8dasu elektri\xc4\x8dni tok prekinemo in analiziramo lo\xc4\x8dene fragmente DNK._NEWLINE_Razli\xc4\x8dno velike fragmente DNK nato obarvamo s fluorescentnim barvilom, specifi\xc4\x8dnim za DNK, kot je na primer etidijev bromid (EtBr) ali novej\xc5\xa1i SYBR Safe. Na gelu vidimo razli\xc4\x8dne pasove, ki predstavljajo razli\xc4\x8dne skupine molekul z razli\xc4\x8dnimi molekulskimi masami. Velikost fragmentov se obi\xc4\x8dajno podaja v\xc2\xa0\xc2\xbbnukleotidih\xc2\xab,\xc2\xa0\xc2\xbbbaznih parih\xc2\xab\xc2\xa0ali\xc2\xa0\xc2\xbbkb\xc2\xab-jih (tiso\xc4\x8d baznih parov), odvisno ali se je lo\xc4\x8devala enoveri\xc5\xbena ali dvoveri\xc5\xbena DNK. Velikost fragmentov se obi\xc4\x8dajno dolo\xc4\x8di s primerjavo javno dostopnih DNK lestvic, ki vsebujejo linearne DNK fragmente znanih dol\xc5\xbein._NEWLINE_Najpogosteje uporabljena gela za elektroforezo DNK sta agaroza (za relativno dolge DNK molekule) in poliakrilamid (omogo\xc4\x8da visoko lo\xc4\x8dljivost kratkih molekul DNK; primeren za sekveniranje DNK). Geli so obi\xc4\x8dajno vliti v obliki\xc2\xa0\xc2\xbbplo\xc5\xa1\xc4\x8de\xc2\xab, vendar postaja kapilarna elektroforeza vedno bolj pomembna pri aplikacijah, kakr\xc5\xa1na je visoko-preto\xc4\x8dno sekveniranje DNK. Med elektroforezne tehnike, uporabljene za ocenitev po\xc5\xa1kodbe DNK, spadata alkalna gelska elektroforeza in gelska elektroforeza v pulzirajo\xc4\x8dem elektri\xc4\x8dnem polju (PFGE). Meritve in analize so ve\xc4\x8dinoma opravljene s specializirano programsko opremo. Rezultati kapilarne elektroforeze so obi\xc4\x8dajno podani v obliki elektroferogramov.'